《荣寿堂诗》
明代·杨士奇

奕奕高堂，奉父与母。父母善仁，天锡多祜。厥祜伊何，耆耄皆臻。

和乐且康，皓首赪颜。云章自天，式显贲之。命服煌煌，封秩貤之。

孰无父母，偕老几何。云谁之居，被时宠嘉。福禄鼎来，其奚自致。

嗣有君子，熙帝之载。桓桓君子，奠此南服。民恃方伯，朝倚岳牧。

维敬维仁，以共帝命。维孝维忠，以乐具庆。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。